
RAPORT

asupra propunerii legislative pentru modificarea şi completarea Legii nr.53/2003 privind Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea Legii nr.53/2003 privind Codul Muncii, trimisă cu adresa nr.150 din 7 aprilie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea alin.(2) al art.95 din Legea nr.53/2003 - Codul Muncii, în sensul instituirii obligaţiei angajatorului de a negocia cu salariatul temporar, salariul pentru fiecare activitate prestată, aşa cum negociază salariile individuale cu angajaţii proprii.
Comisia propune Plenului respingerea propunerii legislative întrucât ea nu are în vedere caracterul atipic al contractului de muncă temporară, care se încheie potrivit art.93 alin.(1), între agentul de muncă temporară şi salariatul temporar, nu între acesta din urmă şi angajator, care are relaţii juridice doar cu agentul de muncă şi nu cu salariatul temporar.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 23 aprilie 2003, Comisia propune respingerea acesteia cu 13 voturi pentru şi 3 voturi împotrivă.

